Oʻzbekiston Respublikasi Ichki ishlar vazirligi huzuridagi Jazoni ijro etish departamentining faoliyatini samarali tashkil etishga doir qoʻshimcha chora-tadbirlar toʻgʻrisida
(resolution, 2024-04-24)

Oʻzbekiston Respublikasi Ichki ishlar vazirligi huzuridagi Jazoni ijro etish departamentining tarkibiy va hududiy tuzilmalari shaxsiy tarkibining xizmat va jangovar tayyorgarligi samaradorligini yanada oshirish maqsadida Vazirlar Mahkamasi qaror qiladi: 1. Oʻzbekiston Respublikasi Ichki ishlar vazirligining Namangan viloyati Uychi tumanidagi 6-son tergov hibsxonasi hududida boʻsh turgan 0,7 ga yer maydonida Ichki ishlar vazirligi huzuridagi Jazoni ijro etish departamentining markazlashtirilgan jamgʻarmasi mablagʻlari hisobidan, alohida yuridik shaxs tashkil etmagan holda, Ichki ishlar vazirligi huzuridagi Jazoni ijro etish departamentining (keyingi oʻrinlarda — departament) oʻquv poligonini tashkil etish toʻgʻrisidagi taklifiga rozilik berilsin. 2. Quyidagilar oʻquv poligonining asosiy vazifalari etib belgilansin: malakali mutaxassislarni jalb qilgan holda departament tarkibiy va hududiy boʻlinmalari xodimlarining xizmat, jangovar, jismoniy va axloqiy-psixologik tayyorgarligini muntazam oshirib borish; departament tezkor harakatlar otryadi bilan amaliy-taktik oʻquv mashgʻulotlari oʻtkazish orqali xodimlarning jangovar shayligini oshirish; departament tarkibiy va hududiy boʻlinmalarida yuzaga kelishi mumkin boʻlgan nostandart vaziyatlarda xodimlarda tezkor va toʻgʻri qaror qabul qilish koʻnikmalarini shakllantirish boʻyicha qisqa muddatli oʻquv yigʻinlarini tashkil etish. 3. Belgilansinki, oʻquv poligoni faoliyatini yoʻlga qoʻyish uchun zarur bino va inshootlarni qurish boʻyicha: Ichki ishlar vazirligi — buyurtmachi funksiyasini amalga oshiradi; bosh loyiha va pudrat tashkilotlari belgilangan tartibda oʻtkaziladigan tender (tanlov) natijalariga koʻra aniqlanadi; oʻquv poligonining bino va inshootlarini qurish, oʻquv-metodik xonalar, axborot-resurs markazi, test markazi, yotoqxona, oshxona, oʻquv-taktik shaharchalar (umumqoʻshin toʻsiqlar yoʻlakchasi), saf maydoni, sport maydoni (mini-stadion, vorkaut), yer osti jangovar oʻq otish tiri tashkil etish va moddiy-texnik bazasini shakllantirish departamentning markazlashtirilgan jamgʻarmasi mablagʻlari hisobidan amalga oshiriladi. 4. Oʻzbekiston Respublikasi Qurilish va uy-joy kommunal xoʻjaligi vazirligi obyektlar boʻyicha ishlab chiqilgan loyiha-smeta hujjatlarini belgilangan tartibda ekspertizadan oʻtkazsin va qurilish-montaj ishlarining sifatli bajarilishi ustidan tizimli nazorat oʻrnatsin. 5. Oʻzbekiston Respublikasi Ichki ishlar vazirligi: 2024-yil 31-dekabrga qadar oʻquv poligonini qurish boʻyicha loyiha-smeta hujjatlari ishlab chiqilishini; 2025-yil 31-dekabrga qadar oʻquv poligonini qurish ishlari yakuniga yetkazilishini taʼminlasin. 6. Oʻzbekiston Respublikasi Hukumatining ilovaga muvofiq ayrim qarorlariga oʻzgartirish va qoʻshimchalar kiritilsin. 7. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov va Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1. Oʻzbekiston Respublikasi Vazirlar Mahkamasining 2017-yil 23-oktabrdagi 861-son qarori bilan tasdiqlangan Oʻzbekiston Respublikasi Ichki ishlar vazirligi huzuridagi Jazoni ijro etish departamentining Markazlashtirilgan jamgʻarmasi mablagʻlarini shakllantirish va ulardan foydalanish tartibi toʻgʻrisidagi nizomning 5-bandida: sakkizinchi xatboshi “konsalting” soʻzidan keyin “, sud” soʻzi bilan toʻldirilsin; quyidagi mazmundagi oʻn toʻrtinchi — oʻn oltinchi xatboshilar bilan toʻldirilsin: “Oʻzbekiston Respublikasida qidiruvda boʻlgan mahkumlarni (shaxslarni) ushlash jarayonida koʻmaklashgan fuqarolar, ichki ishlar organlari xodimlari va boshqa soha xodimlarini ragʻbatlantirish; Oʻzbekiston Respublikasi Prezidenti, Oʻzbekiston Respublikasi Prezidenti Administratsiyasi hamda Vazirlar Mahkamasining qarorlari va topshiriqlari asosida homiylik xayriyalarini ajratish; jazoni ijro etish muassasalarining ishlab chiqarish boʻlinmalariga yuqori malakali menejerlarni (mutaxassislarni), zarur mutaxassislikka ega boʻlmagan xizmat koʻrsatuvchi xodimlarni fuqarolik-huquqiy shartnoma asosida jalb qilish”. 2. Oʻzbekiston Respublikasi Vazirlar Mahkamasining 2020-yil 5-martdagi 128-son qarori bilan tasdiqlangan Ozodlikdan mahrum etish turidagi jazoni ijro etish muassasalari toʻgʻrisidagi nizomda: 5-bandda: ikkinchi va uchinchi xatboshilar chiqarib tashlansin; toʻrtinchi xatboshi ikkinchi xatboshi deb hisoblansin va quyidagi tahrirda bayon etilsin: “Jazoni ijro etish muassasalari xoʻjalik yurituvchi boshqa subyektlar bilan hamkorlikda faoliyat yuritish huquqiga ega”; 6-band quyidagi tahrirda bayon etilsin: “6. Jazoni ijro etish muassasalarining binolari va hududlari qonunchilik hujjatlarida belgilangan tartibda rejimli obyektlar toifasiga kiradi”; 24-bandning toʻrtinchi va beshinchi xatboshilari quyidagi tahrirda bayon etilsin: “mahkumlarni tarbiyalash, ular tomonidan huquqbuzarliklar sodir etilishining oldini olish, shuningdek, ularga ozod etilganidan soʻng ijtimoiy moslashuvi uchun koʻmaklashish faoliyatini tashkil etish; jazoni ijro etish muassasalarining moliya-xoʻjalik va ishlab chiqarish faoliyati samaradorligini oshirish orqali mahkumlarning bandligini taʼminlash”; 25-bandda: “a” kichik bandining toʻrtinchi xatboshida “JIEBBga” soʻzlari “JIEDga” soʻzlari bilan almashtirilsin; “b” kichik bandida: quyidagi mazmundagi beshinchi xatboshi bilan toʻldirilsin: “mahkumlar orasida koʻngilli yongʻin oʻchirish otryadlarini tashkil etish va ularga tushuntirishlar berishda Oʻzbekiston Respublikasi Favqulodda vaziyatlar vazirligining hududiy tuzilmalari bilan hamkorlik qiladi”; beshinchi — toʻqqizinchi xatboshilar tegishlicha oltinchi — oʻninchi xatboshilar deb hisoblansin; “v” kichik bandining birinchi xatboshi quyidagi tahrirda bayon etilsin: “v) mahkumlarni tarbiyalash, ular tomonidan huquqbuzarliklar sodir etilishining oldini olish, shuningdek, ularga ozod etilganidan soʻng ijtimoiy moslashuvi uchun koʻmaklashish faoliyatini tashkil etish sohasida”; “g” kichik bandida: birinchi xatboshi quyidagi tahrirda bayon etilsin: “g) jazoni ijro etish muassasalarining moliya-xoʻjalik va ishlab chiqarish faoliyati samaradorligini oshirish orqali mahkumlarning bandligini taʼminlash sohasida”; uchinchi xatboshi quyidagi tahrirda bayon etilsin: “jazoni ijro etish muassasalari ishlab chiqarish hamda qishloq xoʻjaligi faoliyatini tashkil etadi va rivojlantirishga koʻmaklashadi”; 26-bandda: beshinchi xatboshi quyidagi tahrirda bayon etilsin: “JIED bilan birgalikda Oʻzbekiston Respublikasi Oliy Majlisining Inson huquqlari boʻyicha vakili (Ombudsman), Oʻzbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish boʻyicha vakil, Inson huquqlari boʻyicha Oʻzbekiston Respublikasi Milliy markazi hamda boshqa tashkilotlar bilan hamkorlik qilish”; sakkizinchi xatboshidan “oʻrta maxsus” soʻzlari chiqarib tashlansin; oʻninchi xatboshi “Oʻzbekiston Respublikasi” soʻzlaridan keyin “Iqtisodiyot va” soʻzlari bilan toʻldirilsin.